Ако САЩ направят крачка назад като хегемон, мирът ще дойде веднага
Детайли Вторник, 17 Януари 2017 20:59 Посещения: 11 - Г-н Кунгюн, защо джихадистите смениха тактиката си. При извършване на терористични атентати из Европа, в началото бяха камикадзета, а сега атентаторите убиват и бягат? - Всичко това са форми на борба, наречени "джихад". Тя има много разнообразни проявления и различните социални мюсюлмански съсловия - ислямистки фракции, прилагат различни технически средства и методи на джихад. Убийството на руския посланик от един турски ислямист бе извършено показно, с демонстративна саможертва. - Убиецът си беше вид камикадзе, той предварително знаеше, че няма да си тръгне жив. Но извършителите на атентатите в Берлин в края на 2016 г. и в Истанбул навръх Нова година миналата година убиха десетки хора и избягаха. Това нова форма ли е ? - Това е джихад - отмъщение. Мъст със самосъхранение. Саможертвата е крайната форма, от безизходица. Другото е въоръжено терористично действие и то е по-опасният вариант от камикадзето. То означава, че "Ислямска държава" не е предприела крайните, отчаяни опити за противодействие, а използва активна форма на въоръжен сблъсък с противника. Това не е нова фаза, а част от арсенала на джихада, която е прилагана и досега. - Хората, които реализираха атентатите в Берлин и Истанбул, ще предприемат ли нови подобни убийства? - По-скоро ще са инструктори на следващите в учебните бази на "Ислямска държава" и ще бъдат използвани като ярък пример за техните последователи. - В момента явно се води необявена Трета световна война без фронтове, в която се убиват невинни хора, а не войници... - Да, тя е в ход, щом има въоръжен сблъсък на две антагонистично противопоставящи се страни. Имаме обособен фронт, макар и без ясно очертани фронтови линии като в предидущите войни през ХХ век. Войните, които ние познаваме от историята бяха конвенционалните войни. В момента имаме фронт, но на една война с неконвенционални средства. - Но фронтът е цяла Европа. - Това е явен сблъсък на две различни цивилизации. - Ако Европа не беше се отворила да приема бежанци, щеше ли да се стигне до атентатите, които я окървавиха? - Щяхме да сме свидетели на още по-остри сблъсъци в случай, че не беше отворен този отдушник. Ако не бяха приети тези близо 2 милиона мигранти, ние щяхме да сме в още по-тежка форма на въоръжени сблъсъци. - Ако конфликтът в Сирия бъде решен, че ще се спре с проблемите - първо бежанския, и второ - с терористичните актове? - Първоизточникът е гражданската война в Сирия. Второ, външната интервенция в Ирак, Афганистан и Либия. Решаването на проблема в тези невралгични точки на планетата ще даде съвсем нова перспектива пред тези народи. - Да, но сега военни действия не се водят в Афганистан. - Но се водят в Ирак - край Мосул, водят се и в Либия - между двете правителства... - Кой трябва да го реши това? - Великите сили и ООН.. - Но позициите на Великите сили са доста разнопосочни. - Ами няма кой да ги стикова. Оттам идва всичко. - Кой, ООН ли? - Ето, че сега се иска под егидата на ООН да се подпише мирният договор на предстоящата среща в Астана. САЩ трябва да отстъпи. Направи ли крачка назад, мирният процес ще започне да тече. - Какво имате предвид под "крачка назад"? - Отстъпване от хегемонистичната роля на САЩ в тези региони. В момента имаме явен хегемон в тяхно лице, да не употребявам друг израз. Ако САЩ каже: "Ние ще се приберем и ще оставим съдбата на тези страни в ръцете на техните народи", както заяви Тръмп, това ще е съвсем друга приказка. Това означава сирийският народ да бъде оставен да се самоорганизира и да си организира такава държава, каквато смятат за най-добра - република, джамахирия... 20-милионният народ с референдум, с избори - както желае, да си организира държавата по образец, в съответствие с техния мироглед и желание. В случая не наблюдаваме ситуация, в която 2-3 държави да се карат за даден регион. Какво казва Ердоган? "Ние държим териториалната цялост на Сирия да не бъде засегната!". Той не иска да завладява територии, а Сирия да бъде цяла. - Това означава ли, че сме свидетели на преднамерени ходове на САЩ, с които те удрят Европа? - Ще Ви кажа личното си мнение: САЩ искат силна Европа, която да се противопостави на Русия, която да хвърлят на рубежа срещу Русия. Европа се огъва и оттам хегемонията на САЩ налага тежък удар върху нея. САЩ искат Русия да бъде в обръч от врагове. В който, при евентуални конфликти да бъдат жертвани Украйна, Турция, балтийските републики, които са на границата на Русия, но САЩ да не участват. Това е истината. Крачка назад от страна на хегемониста САЩ - и мирът ще настъпи от само себе си. Никой няма да дръзне нито да се взривява, нито да пали. - Някои български експерти обаче лансираха версията, че в основата на проблема е бедността в арабските страни и охолството в Европа. - Не, този социален вектор аз не го приемам за определящ. Помня още като студент преди 30 години, че сирийските студенти материално бяха най-добре обезпечени. Няма социален вектор. Те се смятат за щастливи, благоденстващи, материално обезпечени в арабския свят. Много по-добре са от нас. Ако това беше вярно - че отиват на джихад, понеже са бедни, значи българите щяхме да сме първите терористи като най-бедна нация в Европа. А ние не сме. Отричам социалния вектор в геополитическия сблъсък на цивилизациите. Въпросите зададе:Йовка НИКОЛОВА